**Lisa 1 TEHNILINE KIRJELDUS**

**ÜLDINE**

* 1. Hanke esemeks on sündmusturunduse teenuse tellimine (sh ideed ja teostus vastavalt igakordsele tellimusele), sh vajadusel hübriid- ja veebisündmused. Igal aastal korraldab RMK (edaspidi hankija) tavapäraselt sündmusi ja üritusi töötajatele, klientidele, partneritele ja laiemale avalikkusele (sh sündmused klientidele alates 15 inimesest, RMK-sisesed 50-800 inimest ning laiemale avalikkusele suunatud kuni 5000 inimest). Sündmused on mõeldud näiteks teenuste (RMK matkarajad, loodushariduse võimalused, RMK külastuskeskused, valminud objektide avaüritused, konverentsid, looduskaitsevaldkonna teavitussündmused jne) tutvustamiseks, klientide ja/või töötajate rahulolu hoidmiseks ja tõstmiseks, partnerite ja klientide tänamiseks jms ning need võivad toimuda samaaegselt, erineva või sarnase formaadiga üle Eesti.
  2. Hankega valitakse välja sündmusturunduse strateegiline partner, kes vastavalt hankija poolt esitatud lähteülesannetele pakub välja loovlahendused, teostab hankija poolt kooskõlastatud ja väljavalitud sündmuse ning organiseerib vajalikud allhanked (s.o teenuse osutamiseks täiendavate teenuste ja/või asjade tellimine ja/või ostmine) (edaspidi teenus).

**PAKKUJA ÜLESANDED TEENUSE OSUTAMISEL**

2.1. Teenuse osutamine vastavalt hankija vajadustele. Hankija märgib, et tehnilises kirjelduses toodud loetelu teenuse raames osutatavatest toimingutest pole lõplik ning võib lähtuvalt teenuse eesmärgist ja hankija vajadustest muutuda. Hankija ei ole kohustatud ühe sündmuse raames tellima kõiki alljärgnevas loetelus toodud toiminguid või tellimise korral tellima neid täies mahus.

Pakkuja peab teenuse raames:

2.1.1. pakkuma loovlahendusi, mis on unikaalsed ja mis sobituvad hankija teenuste, väärtuste, brändi ja ambitsioonidega, mille täpsem sisu nähtub RMK stiiliraamatust (lisa 1.3). Oluline sündmuste kontseptsiooni väljatöötamisel on hankija tegevusvaldkonna tajumine, tuleb jälgida sobivust RMK arengukavas kirjutatuga ja toetada seal seatud eesmärkide täitmist ja hankija poolt pakutavate teenuste osutamist;

2.1.2. pakkuma allhangete osas hinna-kvaliteedi suhtelt kõige optimaalsemaid lahendusi;

2.1.3. edastama hankija soovil hankijale allhanke hinnapakkumusi;

2.1.4. pakkuma projektijuhtimist nii ettevalmistuse, sündmuse toimumise kui ka järeltegevuste ajal (vajalike muudatuste tegemine, tellitud esinejate olemasolu ning tehniliste lahenduste töö toimimise garanteerimine) ning tehniline järelevalve;

2.1.5. sündmuse koha leidmine (sündmus võib toimuda ka vabas õhus), broneerimine, kasutamine;

2.1.6. tehnilise teostuse (heli-, video- ja valgustehnika, lavade jms) lahenduste väljatöötamine ja vajadusel tehnilise teostuse jaoks vajaliku ehituse koordineerimine;

2.1.7. toitlustaja leidmine ning tema tegevuse koordineerimine, sealjuures eelistada teenusepakkujana ettevõtteid, kes lähtuvad jätkusuutliku tegutsemise põhimõtetest (toidu ülejääkide tarbeks on võimalus koostöö Toidupanga vms asutusega, söögiriistade korduvkasutus jmt);

2.1.8. esinejate, koolitajate ja õhtujuhtide leidmine, nende broneerimine ja nendega suhtlemine;

2.1.9. soengute ja meigi tegemine/organiseerimine ning riietuste leidmine esinejatele, koolitajatele ja õhtujuhtidele;

2.1.10. turvateenuse tellimine ja koordineerimine sündmuse tarbeks;

2.1.11. vajadusel osalejate majutuse ja transpordi organiseerimine;

2.1.12. parkimise korraldamine;

2.1.13. erinevate turundusmaterjalide organiseerimine (kingitused esinejatele, nimesildid, kõnekaardid, esinejate slaidide kohandamine, ekraanigraafika, tutvustavad materjalid, viited õues/ruumis sees jne);

2.1.14. toimumiskoha (sh ruumide) dekoreerimine;

2.1.15. videomaterjalide tootmine, lavastamine ja filmimine, monteerimine, subtiitrite lisamine või selle organiseerimine;

2.1.16. vajadusel pakkuma kujundusi näiteks kutsetele, sündmuse plakatile, päevakava jms;

2.1.17. sündmusele registreerimise korraldamine, sh registreerimisvormi loomine, vajadusel osalejate paigutamine laudadesse, hilisem kokkuvõte osalenutest;

2.1.18. vajadusel sündmuse toimumise käigus kasutatava inventari hankimine ja või rentimine, näiteks tööriistad istutuspäevaks või matkatarbed;

2.1.19 loovülesande (tehnilise kirjelduse p 3) alusel pakutud sündmuse ellu viimine, juhul kui hankija selle pärast raamlepingu sõlmimist tellib, vastavalt esitatud pakkumusele ja vajadusel hankija poolt tehtud muudatustele.

2.2. Sündmuste kirjelduses ja nende hinnapakkumuses tuleb minimaalselt välja tuua:

2.2.1. Loovkontseptsioon (sh loovidee sõnastus, eesmärk, *mood board*)

2.2.2. Ideelahendus ja projektijuhtimine (pakkumuste hindamise aluseks). Projektijuhtimist kirjeldades tuleb pakkujal tuua välja ka üldine ajaraam, mille raames pakkuja kavatseb konkreetseid toiminguid teostada, koos toimingute kirjeldusega, sh meeskonna planeeritavad töötunnid;

2.2.3. Ruumide rentimise vajadusel ruumide asukoht ja eeldatav renditasu;

2.2.4. Toitlustuse pakkuja ning toitlustuse eeldatav maksumus;

2.2.5. Tehnika rendi (vajadusel) pakkuja ja renditasu ja nimekiri tehnikast, mida eeldatavasti sündmusel kasutatakse;

2.2.6. Esineja, õhtujuhi (vajadusel) nimi ja tasu;

2.2.7. Sündmuse kutse lahendus (visuaal ja tekst);

2.2.8. Ülejäänud sündmuse läbiviimiseks vajaminevad vahendid, millega hankija peab arvestama.

2.3. Teenuse osutamisel tuleb hankijaga kohtumise raames ning arutelu vormis esitada iga tellija poolt soovitava sündmuse toimumise järel hankijaga kooskõlastatud aja jooksul sündmuse kohta analüüsiv kokkuvõte (mis läks hästi ja mis on arengukohad). Tellija tagasiside teostatud sündmuse kohta on täitjale järgnevate sündmuste planeerimisel ja läbiviimisel arvestamiseks kohustuslik.

**PROOVITÖÖ/LOOVÜLESANNE (RMK-d tutvustav kogupere sündmus avalikkusele)**

3.1. Koos pakkumusega peab pakkuja esitama proovitööna pakkumise järgmise sündmuse korraldamiseks: RMK-d ja tema põhivaldkondi tutvustav kogupere-sündmus avalikkusele (maksimaalselt 2000-le inimesele), mis on publikut kaasav ning mille eelarve ei ületa 50 000 eurot (ei sisalda käibemaksu) (edaspidi ka „sündmus“).

3.2.    Sündmuse eesmärk on pakkuda Eesti avalikkusele loovat, meeldejäävat, „käed-külge“ võimalusega ning meediakajastuste potentsiaaliga elamust (sündmus pakub elamuse huvitaval ja eristuval moel, mis võimaldaks meeldejäävat ja meelelahutuslikku kogemust pakkuda nii füüsiliselt kohalolijatele kui laiemale publikule läbi kokkuvõtva lühivideo – täpsem kirjeldus all). Sündmus peab sisaldama hariduslikku tegevust. Sündmus võib leida aset nii siseruumides kui ka vabas õhus või kombineeritult nii siseruumides kui ka vabas õhus.  Arvestada tuleb, et osalejate seas võib olla erivajadustega (näiteks liikumis- ja kuulmispuudega) isikuid.

3.3.     Pakkuja peab arvestama pakutava proovitöö maksumusse kõik kulud, mis kaasnevad proovitöö lahenduses esitatud teenuste ja toodete hõlmamisel sündmuse lahendusse.

3.4. Hankes pakkumiseks  ja proovitöö esitamiseks ei pea pakkuja tegema soovitatud kohtadele, vajadusel bändidele jt planeeritud tegevustele, tegelikke broneeringuid. Küll aga peab nende hinnatase vastama tegelikkusele. Iga detaili eraldi hinnastada ei ole vaja, vaid suuremad tööd vastavalt punktis 3.5 toodule, tuleb ühe summana välja tuua. Hinnataseme tegelikkusele vastavuse hindamiseks on hankijal õigus nõuda pakkujalt tõendeid, mis kinnitavad hinnataseme tegelikkust (st need ei pea olema esitatud koos pakkumusega) – näiteks väljavõte ettevõtte/isiku avalikust ja kehtivast hinnakirjast või hinnapäring vastavale ettevõttele/isikule seoses konkreetse sündmuse jaoks tellitava teenuse või ostetava asjaga.

3.5. Sündmuse kirjelduses tuleb minimaalselt välja tuua:

3.5.1. Loovkontseptsioon (sh loovidee sõnastus, eesmärk, *moodboard*);

3.5.2. Ideelahendus ja projektijuhtimine (pakkumuste hindamise aluseks). Projektijuhtimist kirjeldades tuleb pakkujal tuua välja ka üldine ajaraam, mille raames pakkuja kavatseb konkreetseid toiminguid teostada, koos toimingute kirjeldusega;

3.5.3. Sündmuse esmane eelarve;

3.5.4. Ruumide või välisündmuseks sobivate telkide rentimise vajadusel ruumide asukoht ja eeldatav renditasu;

3.5.5. Sündmusele külastajale tasu eest toitlustusteenust pakkuva partneri leidmine (sealjuures eelistada teenusepakkujana ettevõtteid, kes lähtuvad jätkusuutliku tegutsemise põhimõtetest (toidu ülejääkide tarbeks on võimalus koostöö Toidupanga vms asutusega, söögiriistade korduvkasutus jmt);

3.5.6. Tehnika rendi (vajadusel) pakkuja, renditasu ja nimekiri tehnikast, mida eeldatavasti sündmusel kasutatakse;

3.5.7. Esineja (nt DJ, bänd, muu meelelahutaja vms), õhtu- või päevajuhi (vajadusel) nimi ja tasu;

3.5.8  Haridusliku tegevuse sisu ja sellega kaasnevad kulud;

3.5.9. Kutse lahendus (visuaal ja tekst);

3.5.10. Produktsioonikulu: sündmusest valmib kuni pooleteistminutiline *aftermovie*;

3.5.11 Ülejäänud sündmuse läbiviimiseks vajaminevad vahendid (sh nende maksumus), millega hankija peab arvestama.

3.6. Sündmuse kirjelduse lubatav maht on kuni 4 lk sisulist teksti (s.o ilma piltide, hinnapäringute jm sarnase materjalita, mis ei pea mahtuma 4 lehekülje raamesse), esitatuna pdf-formaadis.

Lisad:

**Lisa 1.1 RMK arengukava**

<https://media.rmk.ee/files/RMK_arengukava_2024-2028.pdf>

**Lisa 1.2 RMK tegevust tutvustav video ja tegevusvaldkonnad**

<https://www.rmk.ee/organisatsioon/tegevusvaldkonnad>

**Lisa 1.3 RMK stiiliraamat**

<https://www.rmk.ee/organisatsioon/pressiruum/firmastiil/firmastiilikasiraamat>

**Lisa 1.4 RMK aastaraamat 2023**

<https://media.rmk.ee/files/RMK_aastaraamat_2023.pdf>

**Lisa 1.5 RMK sotsiaalmeediakontod**

<https://www.facebook.com/riigimets>

<https://www.instagram.com/riigimets/>

**Lisa 1.6 RMK kui organisatsiooni tutvustus**

(eraldi fail)